РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

01 Број: 06-2/137-16

30. јун 2016. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 30. ЈУНА 2016. ГОДИНЕ

Седница је почела у 11:30 часова.

Седницом је председавао председник Одбора Муамер Зукорлић,.

Седници су присуствовали чланови Одбора: Марко Атлагић, проф. др Љубиша Стојмировић, Владимир Орлић, Марко Парезановић, Жељко Сушец, проф. др. Жарко Обрадовића, Милетић Михајловић, Фатмир Хасани, Ђорђе Косанић, Милена Бићанин, Дубравко Бојић, Александра Јерков и Ратко Јанков.

Седници нису присуствовали: Богдан Обрадовић, Жарко Кораћ и Нада Лазић као ни њихови заменици.

Седници су присуствовали и представнициМинистарства омладине и спорта: Снежана Клашња, помоћник министра -**руководилац Сектора за омладину, Уна Павловић, шеф кабинета, Ђуро Блануша, руководилац Групе за ИПА пројекте и међународне фондове као и представник Министарства спољних послова Павле Јанковић, начелник одељења за регионалне иницијативе.**

**На предлог председника Одбора, усвојен је следећи:**

**Д н е в н и р е д**

1. **Предлог одлуке о давању сагласности Влади Републике Србије да овласти делегацију Републике Србије да прихвати да се Споразум о оснивању Регионалне канцеларије за сарадњу младих, привремено примењује до његовог ступања на снагу**

Прва тачка дневног реда- Предлог одлуке о давању сагласности Влади Републике Србије да овласти делегацију Републике Србије да прихвати да се Споразум о оснивању Регионалне канцеларије за сарадњу младих, привремено примењује до његовог ступања на снагу

Пре преласка на разматрање тачке дневног реда, стављен је на гласање записник **2.** седнице Одбора, који је затим усвојен.

Снежана Клашња, помоћник министра омладине и спорта, на почетку навела је да је Споразум о оснивању Регионалне канцеларије за сарадњу младих наставак реализације заједничке декларације оснивања регионалне канцеларије за сарадњу младих која је донета 27-ог августа 2015-сте године у Бечу и коју су потписали премијери земља учесница. Добијањем сагласности овог одбора предвиђена је привремена примена до потписивањ које је предвиђено за 4. јули у Паризу на следећем Самиту земаља Западног Балкана. Овим споразумом могуће је формирање тела предвиђенх Статутом, а то су формирање Управног одбора, Саветодавног одбора, секретаријата и радних тела. Са друге стране врло је важно да се у буџету за 2017-сту годину предвиди део опредељен за те сврхе. Што се Србије тиче, њено учешће је 38,9% од укупног учешћа. Ради се о споразуму који су поред Србије потписале и Албанија, Македонија, Црна Гора, Босна и Херцеговина и Косово. Ова регионална канцеларија младих је један о ретких примера када они који се баве младима заједно сарађују са невладиним сектором. Чак је предвиђено да у Управном одбору поред министара и осталих буде и представник младих, јер канцеларија има пре свега за циљ да омогући добру сарадњу, да развије толеранцију и демократске вредности као и да се реше основни проблеми са којима су млади суочени као што су економски проблеми и питање запошљавања.

Александра Јерков рекла је да ће подржати овај предлог, али да се не слаже да су млади сада по први пут укључени у институционално одлучивање. Такође, навела је да сматра похвалним изненадни интерес техничке Владе за младе, будући да у последње две и по године у Одбору нисмо имали ниједан закон који се директно тицао њиховог положаја. Поготово је за њу проблематичан положај „премијера“, који, иако је у техничком мандату, понаша се као да избора није ни билo, односно, као да је у пуном мандату. То исто важи и за надлежног министра. На крају је додала, да ће њена посланичка група поднети Предлог закона о запошљавању младих.

Марко Атлагић нагласио је да ће подржати овај предлог, јер сматра да је ово један од пројеката који воде бољитку и сарадњи у региону. Подсетио је да смо имали Закон о основној школи као и неколико измена Закона о усмереном образовању те да стога није тачно да је ово једина ствар која се тиче младих која се разматра на овом одбору. На крају је упутио апел председнику Одбора да се у неком наредном периоду размотри петиција студената која је одбору упућена.

Муамер Зукорлић, председник Одбора, скренуо је пажњу члановима Одбора да се фокусирају на тачку дневног реда, додавши да је петиција студената неоспорно битна, али да она сада није тема и да ће бити предмет расправе неке наредне седнице.

Владимир Орлић рекао је да ће дати подршку овом предлогу јер се ради о једном врло важном споразуму који је на нивоу региона. Додао је да сматра да се сви закони који су донети итекако односе на младе и на њихов положај у држави.

Фатмир Хасанирекао је да ће подржати овај предлог јер сви млади у региону треба да се интегришу и сарађују.

Снежана Клашња, помоћник министра омладине и спорта на крају је додала да се захвањује свима који ће подржати привремену примену овог споразума. Напоменула је и да је Национална стратегија за младе донета 2015-сте године и важи до 2025-те године а Закон о младима 2011-сте и тренутно се ради на изменама и допунама тог закона.

**Затим је председавајући ставио на гласање предлог одлуке о давању сагласности Влади Републике Србије да овласти делегацију Републике Србије да прихвати да се Споразум о оснивању Регионалне канцеларије за сарадњу младих, привремено примењује до његовог ступања на снагу.**

**Одбор је са дванаест гласова за и једним гласом против, прихватио овај предлог.**

Седница је завршена у 12:00 часова.

СЕКРЕТАР ПРЕДСЕДНИК

Драгомир Петковић Муамер Зукорлић